### Beslutning

Godkendt.

### Sagsfremstilling

## Resume og sagens baggrund

På investeringsoversigten for 2021 var der afsat et rådighedsbeløb på 4 mio. kr. til renovering af [adresse]. Kommunalbestyrelsen gav den 26. januar 2021 en bevilling på det fulde beløb til at gennemføre opgaven. Renoveringen blev i dialog med klubberne i svømmehallen udskudt til 2022. Renoveringen er igangsat i maj 2022 og blev forventet afsluttet i begyndelsen af oktober 2022. Der er undervejs opstået yderligere udfordringer i betonarbejdet. Sammen med generelt stigende priser har dette fået betydning for hvornår, renoveringen kan afsluttes, og for den samlede omkostning.

## Indstillinger

Direktøren indstiller, at orienteringen tages til efterretning.

## Behandling

Kultur- og Fritidsudvalget, Teknik- og Miljøudvalget.

## Sagsfremstilling

På investeringsoversigten for 2021 var der afsat et rådighedsbeløb på 4 mio. kr. til renovering af [adresse]. Kommunalbestyrelsen gav den 26. januar 2021 en bevilling på det fulde beløb til at gennemføre opgaven.

*Baggrund for planlægningen*Renoveringen blev i dialog med de klubber, der er aktive i svømmehallen, udskudt til 2022. Der blev valgt det bedste tidspunkt med hensyn til klubbernes aktivitetsniveau. Derfor blev arbejdet planlagt til at starte op umiddelbart efter sæsonafslutningen i slutningen af april 2022. Arbejdet ville efter planen vare frem til start oktober 2022, hvor klubberne igen kunne komme i vandet. Det ville få den mindste mulige betydning for klubberne.

*Status og fremdrift*Renoveringen blev igangsat i starten af maj 2022 og blev forventet afsluttet i starten af oktober 2022 inklusive opstart af vandbehandlingen. Der er undervejs opstået yderligere udfordringer i betonarbejdet. Det betyder, at arbejdet er forsinket i forhold til den oprindelige afslutningsdato. De stigende priser igennem det seneste år har sammen med de ekstra uforudsete udgifter betydet en forventet samlet merudgift på cirka 2,5 mio. Der vil blive redegjort for de samlede udgifter i forbindelse med aflæggelse af anlægsregnskab.

*Dialog med klubberne*Klubberne i svømmehallen har været med i den indledende dialog om hele processen. I starten af september er der aftalt et nyt møde med klubberne, hvor der bliver orienteret om forsinkelsen og hvad, der gøres for at komme i mål med opgaven, så de kan komme i vandet igen.

Klubberne har spurgt ind til mulighederne for at åbne svømmebassinet før springbassinet er tilbage i drift. Det er desværre ikke muligt, da de tekniske anlæg i svømmehallen hænger sammen. Det betyder, at alle bassiner skal kunne være i drift samtidig. Der arbejdes sammen med entreprenøren om at få indhentet noget af tiden. En mere detaljeret og opdateret tidsplan vil blive forelagt klubberne på mødet, så de kan planlægge deres aktiviteter efter den.

## Økonomiske konsekvenser

Ingen økonomiske konsekvenser

### Sagens forløb

06-09-2022 Kultur- og Fritidsudvalget
Godkendt.